SKRIFTLIG FORESPØRGSEL E-2048/02

af Jaime Valdivielso de Cué (PPE-DE) til Kommissionen

(10. juli 2002)

Om: Det indre marked

For nylig truede de vigtigste franske landbrugsorganisationer, FNSEA og Unge Landmænd engrosvirksomhederne i landet med krav om, at de skulle sælge fransk frugt og om, at der ikke måtte indkøbes frugt fra Spanien. Blandt deres aktioner er overvågning af salgsstederne i Frankrig for at kontrollere, om deres krav efterkommes.

Som resultat af aktionerne er engrospriserne, navnlig for ferskener og nektariner, faldet med 30 % i forhold til sidste år, hvad der har kostet sektoren enorme tab.

Har Kommissionen kendskab til disse forhold?

Hvilke skridt vil den tage for at finde en løsning på problemet?

Hvordan vil de spanske producenter, som næsten hvert eneste år er udsat for tilsvarende aktioner fra de franske landmænds side, blive kompenseret herfor?

Svar afgivet på Kommissionens vegne af Franz Fischler

(12. august 2002)

Kommissionen har kendskab til de nye vanskeligheder, der berører markedsføringen i Frankrig af frugt og grøntsager fra Spanien som følge af de afskrækkende og voldelige aktioner, der er gennemført af en række franske landbrugsorganisationer.

Så snart Kommissionen fik kendskab til de nævnte forhold, henvendte den sig til de franske myndigheder og mindede dem om de forpligtelser, der påhviler dem i denne henseende i henhold til artikel 10 og 28 i EF-traktaten, sådan som disse er fortolket af Domstolen i dens dom af 9. december 1997 i sag nr. C-265/95(1), og i henhold til artikel 4 i Rådets forordning (EF) nr. 2679/98(2), hvori det er fastsat, at hvis der forekommer en hindring jf. dog artikel 2 skal den berørte medlemsstat træffe alle fornødne og relevante foranstaltninger for i overensstemmelse med traktaten at sikre varernes frie bevægelighed på dens område og informere Kommissionen om de forholdsregler, som dens myndigheder har taget eller agter at tage.

De franske myndigheder har oplyst, at ødelæggelsen af frugt og grøntsager af spansk oprindelse, som var udbudt til salg på hylderne i to supermarkeder, var resultatet af optøjer fra de demonstrerendes side, som ikke fulgte deres fagforbunds instrukser. De franske myndigheder understreger, at ud over politiets indgriben vil de skadelidte parter kunne gøre krav gældende om erstatning i henhold til fransk lovgivning, samt at demonstrationerne ikke specielt var rettet mod spanske produkter, men først og fremmest mod visse supermarkeders uredelige praksis, som skal ses i sammenhæng med det svigtende salg af regionale produkter.

Kommissionen følger fortsat med største opmærksomhed situationen i markedsføringsåret for frugt og grøntsager i Frankrig og har endvidere på ny henvendt sig til de franske myndigheder for at indhente mere konkrete oplysninger om de foranstaltninger, der er truffet mod afskrækkelseskampagnen, der skal fremme afsætningen af franske produkter i supermarkederne.

I tilfælde af, at der skulle ske gentagelser af de situationer, som er blevet fordømt af Domstolen i sag nr. C-265/95, vil Kommissionen tage de nødvendige initiativer til at sikre, at den pågældende dom bliver efterkommet.

(1) I sin dom af 9.12.1997 i sag nr. C-265/95 (Kommissionen mod Den Franske Republik, Sml. 1997 s. I-6959) dømte Domstolen som følger: Den Franske Republik har tilsidesat sine forpligtelser i henhold til de fælles markedsordninger for landbrugsprodukter og EF-traktatens artikel 30 (nuværende artikel 28), sammenholdt med artikel 5 (nuværende artikel 10), idet den har undladt at træffe alle nødvendige og adækvate foranstaltninger med henblik på, at private aktioner ikke hindrer den frie bevægelighed for frugt og grøntsager.

(2) Rådets forordning (EF) nr. 2679/98 af 7. december 1998 om det indre markeds funktion med hensyn til fri bevægelighed for varer mellem medlemsstaterne (EFT L 337 af 12.12.1998).